. Gengi bréfa Icelandair Group er metið á 9,2 krónur á hlut í nýlegu verðmati Capacent á félaginu en verðmatsgengið lækkar um 0,3 krónur frá síðasta mati . Verðmatsgengið er samt sem áður 7,5% yfir gengi bréfa félagsins við lokun markaða á miðvikudag . Að mati Capacent bendir uppgjör Icelandair til þess að fyrirtækið sé að ná betri tökum á rekstrinum en samt sem áður séu margir óvissuþættir til staðar og margt óljóst . Þá sé erfitt að átta sig á undirliggjandi rekstri félagsins vegna bóta frá Boeing sem ekki eru tilgreindar sérstaklega í rekstrarreikningi . Að mati Capacent eru horfur félagsins bjartari ef MAX vélarnar taka á loft í mars eins og Icelandair gerir nú ráð fyrir . Aftur á móti telja greinendur að ólíklegt sé að mikill viðsnúningur verði í rekstri á næsta ári . Capacent reiknar almennt með hægari rekstrarbata þá sérstaklega vegna þess að samkeppnisstaða Icelandair hafi ekki batnað jafn mikið og greinendur vonuðust til með veikari krónu . Þá er einnig nenft að sala á 75% hlut í Icelandair Hotels auki virði Icelandair miðað við söluverð þá sérstaklega í ljósi þess að hótelin hafi ekki verið að skila miklu til rekstrarhagnaðar .